En villa i Astrup nord for Hadsund er blevet kraftigt røg- og sodskadet efter brand mandag eftermiddag.

Nordjyllands Beredskab rykkede mandag eftermiddag ved 13.30-tiden ud til en brand på Skørpingvej i Astrup, nord for Hadsund. Branden var, af ukendte årsager, brudt ud i et værelse i huset og blev opdaget, da en søn til husets ejer kom hjem fra skole. - Han ser, der er kraftig røgudvikling på værelset, der ligger ud til gaden og får alarmeret 112, fortæller Caspar Weisberg, der er indsatsleder ved Nordjyllands Beredskab. Brandvæsnet fik hurtigt styr på branden, men kunne konstatere, at der nu skal et stort arbejde til for at gøre værelset beboeligt igen. - Ilden begrænsede sig til værelset, der er udbrændt, og resten af huset har fået røg- og sodskader, fortæller indsatslederen. Nordjyllands Politi skal nu se nærmere på, hvad årsagen til branden har været.